recursal/SuperWikiNEXT-32B huggingface dataset:
**Jirōemon Kimura** (jap. 木村 次郎右衛門, 19. huhtikuuta 1897 – 12. kesäkuuta 2013) oli japanilainen mies, joka oli viimeiset elinkuukautensa maailman vanhin elossa oleva ihminen. Kimurasta tuli myös maailman kaikkien aikojen vanhimmaksi todistettavasti elänyt mies hänen ohittaessaan Christian Mortensenin 28. joulukuuta 2012. Kimura oli elämänsä aikana työskennellyt muun muassa postimiehenä ja maanviljelijänä. 

Jirōemon Kimurasta tuli vanhin elossa oleva mies ja samalla viimeinen 1800-luvulla elänyt mies Walter Breuningin kuoltua 14. huhtikuuta 2011, kaikkien aikojen vanhimmaksi elänyt japanilainen mies ohittaessaan Yukichi Chuganjin 26. lokakuuta 2011 ja vanhin elossa oleva aasialainen henkilö Chiyono Hasegawan kuoltua 2. joulukuuta 2011. Maailman vanhin elossa oleva ihminen hänestä tuli 17. joulukuuta 2012 Dina Manfredinin kuoltua. Kimura oli viimeinen elossa ollut vahvistetusti vuonna 1897 syntynyt ihminen. Kimura oli myös ainoa todistettavasti vähintään 116-vuotiaaksi elänyt mies. Hän on tiettävästi kuudenneksi vanhimmaksi elänyt japanilainen ja aasialainen.

Kimura kertoi 114-vuotissyntymäpäivänään selvinneensä vuoden 1927 Kioton maanjäristyksestä, jossa kuoli 3 000*lähde?* ihmistä.

Kimura oli kolmas kuudesta lapsesta. Hän syntyi nimellä Kinjiro Miyake Kamiukawan kalastaja- ja viljelykylässä, joka sijaitsee vuorten ja Japaninmeren välissä. Hänen vanhempansa Morizo ja Fusa Miyake olivat maanviljelijöitä ja viljelivät riisiä ja kasviksia. Kimuran veljenpojan Tamotsu Miyaken mukaan Kimuran oikea syntymäpäivä on 19. maaliskuuta 1897. Miyake kertoi, että asiakirjat kertovat Kimuran syntyneen 19. huhtikuuta, koska virkamiehelle sattui painovirhe kun asiakirjat yhdistyneistä kaupungeista yhdistettiin vuonna 1955. Jos Kimura todella syntyi 19. maaliskuuta 1897, hän ohitti Christian Mortensenin 27. marraskuuta 2012, ja hänestä tuli maailman vanhin elävä ihminen Besse Cooperin kuoltua 4. joulukuuta 2012, eikä Dina Manfredini ollut koskaan maailman vanhin elävä ihminen.
Lopetettuaan koulun 14-vuotiaana luokkansa toiseksi parhaana oppilaana Kimura työskenteli paikallisissa postitoimistoissa 45 vuotta kunnes jäi eläkkeelle 65-vuotiaana vuonna 1962. Hän myös työskenteli hallituksen viestintäyksikössä Koreassa 1920-luvulla, kun niemimaa oli japanilaisten hallinnassa, ja palasi naidakseen naapurinsa Yae Kimuran.

Lähteet
-------

1. ↑  Maailman vanhin ihminen kuoli 115-vuotiaana  17.12.2012. YLE Uutiset. Viitattu 18.12.2012.

Aiheesta muualla
----------------

* Jirōemon Kimuran muistokirjoitus Helsingin Sanomissa
* 


Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Jiroemon Kimura
Kunniamerkin tunnuksia
**Tieteen ja taiteen ansiomerkki** (saks. *Österreichisches Ehrenzeichen für Wissenschaft und Kunst*) on itävaltalainen kunniamerkki. Se perustettiin vuonna 1935, ja lakkautettiin jo kolme vuotta myöhemmin, kun Itävalta liitettiin Natsi-Saksaan. Kunniamerkki perustettiin uudelleen 25. maaliskuuta 1955 kansallisneuvoston päätöksellä tunnustuksena esimerkillisestä luovuudesta tai palveluksesta tieteen tai taiteen alalla.

Kunniamerkkiä jaetaan kolmessa luokassa:

* I luokka
* II luokka
* III luokka

Ylimpään luokkaan voidaan nimetä enintään 72 henkilöä, joista puolet tutkijoille ja puolet taiteilijoille. Molemmissa alaluokissa enintään puolet, eli 18, on myös varattu Itävallan kansalaisille. Alemmissa luokissa vastaavia rajoitteita ei ole.

Lähteet
-------

1. ↑  Decoration of Honour for Science and Art *Medalbook*. 2023. Viitattu 31.12.2023. (englanniksi)
2. 1 2  The Austrian Decoration for Science and Art - Austrian Medals and Awards *identifymedals.com*.  29.7.2020. Viitattu 31.12.2023. (englanniksi)
**Pirkkalan Viri**, *PirVi*, on pirkkalainen 1944 perustettu urheiluseura. Sen nykyisiin lajeihin kuuluu lentopallo, koripallo, jalkapallo ja kuntourheilu. Seuralla on ollut toimintaa monessa eri urheilulajissa: muun muassa hiihdossa, palloilulajeissa, yleisurheilussa, pöytätenniksessä, nyrkkeilyssä ja tenniksessä.

Lentopallo
----------

Virillä on lentopallojoukkue sekä miesten kakkos- että kolmossarjassa. Viri pelasi Suomen mestaruussarjassa 1960- ja 1970-luvulla ja voitti SM -pronssia kaudella 1967–1968.

Koripallo
---------

Koripallojoukkueita kaudella 2008-2009 on yhteensä kaksitoista. Virin miesten koripallojoukkue pelaa III-divisioonassa ja naisten kaksi joukkuetta pelaavat III-divisioonan läntisessä lohkossa. Juniorijoukkueet pelaavat Koripalloliiton läntisen alueen sarjoissa.

Pirkkalan junioirijoukkueet ovat olleet miltei vuosittain ulkomailla turnauksissa. Tyttöjoukkueista C-94-joukkue menestyi vuonna 2008 Ruotsissa järjestetyssä kansainvälisessä junioriturnauksessa hyvin sijoittuen neljänneksi.

Jalkapallo
----------

Jalkapallossa Virin joukkue pelasi Vitosen etelä-lohkossa. Joukkue muuttui 2007 Pirkkalan jalkapalloklubin kakkosjoukkueeksi.

Lähteet
-------

1. ↑  SM-sarjan mitalistit kautta aikojen Suomen lentopalloliitto. Viitattu 12. heinäkuuta 2007.
2. ↑  PJK/2 (Arkistoitu – Internet Archive), Pirkkalan jalkapalloklubi

Aiheesta muualla
----------------

* Seuran kotisivut
**Moskovan metron pommi-iskut 2010** tapahtuivat 29. maaliskuuta 2010 Moskovassa. Kaksi itsemurhapommittajaa räjäyttivät itsensä tappaen 40 ihmistä kahdella eri metroasemalla. Ensimmäinen räjähdys tapahtui Lubjankan (ven. Лубя́нка) metroasemalla ja toinen 42 minuuttia myöhemmin Park Kultury (ven. Парк Культу́ры, suom. *Kulttuurin puisto*) -asemalla. Venäläisten viranomaistietojen mukaan tekijöinä olivat kaksi pohjoiskaukasialaista naista.

Räjähdevöihin kiinnitettyjen  pommien rakennusaineina oli käytetty repiviä metalliosia, esimerkiksi nauloja ja pultteja. Yhdysvallat on tarjonnut Venäjälle apua iskujen tekijöiden kiinni saamiseksi. Venäjän viranomaiset ovat tunnistaneet toisen tekijöistä edellisvuonna kuolleen dagestanilaisen islamistikapinallisen 17-vuotiaaksi leskeksi.

Lähteet
-------

1. ↑  Moscow metro death toll rises as national day of mourning begins  30.3.2010. Guardian. Viitattu 31.3.2010.
2. ↑  Moscow Metro hit by deadly suicide bombings  29.3.2010. BBC News. Viitattu 29.3.2010. (englanniksi)
3. ↑  Jussi Niemeläinen: Viranomaiset: Itsemurhaiskujen tekijät olivat Pohjois-Kaukasiasta  29.3.2010 7.27. HS.fi. Viitattu 29.3.2010.
4. ↑  Räjähdevöitä kantaneet naiset iskujen takana  29.3.2010. Iltasanomat.
5. ↑  Moskovan metroiskun pommit tehty nauloista ja pulteista  29.3.2010. Iltasanomat.
6. ↑  Obama lupaa Venäjälle apua terroristien kiinni saamiseksi  29.3.2010. Iltasanomat.
7. ↑  Toinen Moskovan iskun tekijöistä oli 17-vuotias leski  2.4.2010. YLE uutiset. Viitattu 3.4.2010.

CommonsCommons
Wikimedia Commonsissa on kuvia tai muita tiedostoja aiheesta **Moskovan metron pommi-iskut 2010**.

WikiuutisetWikiuutiset
Wikiuutisissa on aiheeseen liittyvä uutinen: 
***Kymmeniä kuollut Moskovan metron itsemurhaiskuissa***
Kontulan ostoskeskus Helsingissä.
**Ostoskeskus** on kauppojen keskittymä, jossa kaikki kaupat ovat lähellä toisiaan. Ostoskeskuksessa on yleensä alle 15 liikettä. Ostoskeskuksiksi kutsutaan etupäässä 1960–1980-luvuilla rakennettuja, yhdessä kerroksessa olevia keskittymiä etenkin tuohon aikaan rakennetuissa lähiöissä. Monikerroksista ja kokoluokkaa suurempaa kutsutaan yleensä kauppakeskukseksi. Kauppakeskukset edellyttävät suurempia liikennemääriä riittävien asiakasmäärien varmistamiseksi, ja sijaitsevat siten parempien liikenneyhteyksien varrella. Ostoskeskus eroaa myös ostoskaduista, joissa liikkeet ovat yleisessä käytössä olevan kadun molemmin puolin.

Historiaa
---------

Malli muuttoliikkeen täyttämien lähiöiden palvelukeskittymistä saapui Suomeen Yhdysvalloista Ruotsin kautta 1950-luvun loppupuolella. Idean isänä on pidetty asemakaava-arkkitehti Otto-Iivari Meurmania, joka keksi myös lähiö-sanan. Suomalaisena erikoisuutena korostettiin ostoskeskusten saavutettavuutta jalan ja julkisilla liikennevälineillä yksityisautojen sijaan. Suomen ensimmäinen varsinainen ostoskeskus on vuonna 1959 valmistunut Munkkivuoren ostoskeskus Helsingissä.

Ostoskeskusten rakentaminen Suomessa tyrehtyi 1980-luvulla, mihin suurimpana syynä oli autoistuminen ja siitä seurannut kaupunkirakenteen hajautuminen. 1990-luvun alun laman seurauksena monet ostoskeskukset täyttyivät kuppiloista, ja kulutustottumusten muuttumisen myötä monien ostoskeskusten myymälätilat osoittautuivat pieniksi ja epäkäytännöllisiksi. Talouden käännyttyä jälleen nousuun automarkettien ja suurten kauppakeskusten rakentaminen pääsi kunnolla vauhtiin. Laajemmassa kaupan alan murroksessa 2000-luvulla myös verkkokauppa on yleistynyt. Useita tyhjilleen ja vajaakäytölle jääneitä ostoskeskuksia on purettu 2000- ja 2010-luvuilla.

Lähteet
-------

1. 1 2  Joonas Lehtonen: *Lähiön rapistuva sydän.* Iltalehti 27. heinäkuuta 2019, Viikonvaihde s. 8–11. Helsinki: Alma Media.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ostoskeskus**.
* Taru Kolehmainen: Kuka muistaa puhosta? (Julkaistu *Helsingin Sanomissa* 6.6.2000) Kotimaisten kielten keskus.  Arkistoitu 2.4.2015. Viitattu 5.3.2015.
* Ostarin helmi, tietoa suomalaisista ostoskeskuksista
* Jukka Lindfors: Ostosparatiisit  20.10.2009. Yle, Elävä arkisto.
* Tommi Lindh: Ostarit, esikaupunkien keitaat (Arkistoitu – Internet Archive). Rakennusperintö.fi.
Marin tasavallan lippu
Marin tasavallan lippu vuosina 2006–2011
Marin tasavallan lippu vuosina 1992–2006
**Marin tasavallan lippu** on Venäjään kuuluvan Marin tasavallan tunnus. Nykyinen lippu on jo kolmas, ja sen Marin tasavallan parlamentti hyväksyi 1. heinäkuuta 2011. Siinä on valkoisella pohjalla karhuvaakuna ja tangonpuoleisessa reunassa punaruskea ornamenttikuvio.

Alkuperäinen lippu otettiin käyttöön 3. syyskuuta 1992, ja lipun myöhempi versio 30. marraskuuta 2006. Lipun mittasuhteet ovat 2:3. Tämä lippu on jaettu kolmeen vaakaraitaan väreiltään sininen, valkoinen ja tummanpunainen. Valkoinen raita on muita raitoja hieman korkeampi. Keskellä on marilainen ristikuvio.

Lipun keskellä olevalle kuviolle on useita tulkintoja:

* arkaaisen maanviljelykulttuurin tyylitelty aurinko, hedelmällisyyden, elämän ja ikuisuuden lähde
* kuvion punaruskea väri saattaa viitata vanhaan marien tarinaan, jonka mukaan elämä on peräisin ruskeasta savesta, jota ylijumala Kugu Jumo antoi veljelleen tämän uidessa alkumeressä
* Marin tasavallan muodostavat neljä heimoa
```
0000:  ADD.AB  #   4, $   3
0001:  MOV.F   $   2, @   2
0002:  JMP.B   $  -2, $   0
0003:  DAT.F   #   0, #   0
```

Core War -ohjelma (Redcode ICWS-94 -koodia)

**Core War** (tai Core Wars) on kahden pelaajan tietokonepeli, jossa pelaajat tekevät pelin omalla ohjelmointikielellä tietokoneohjelman, jonka tarkoituksena on levittää ohjelmaa käytössä olevalle muistialueelle. Ohjelmat suorittavat yhden käskyn vuorollaan ja toisen tuhonnut ohjelma on voittaja.

Pelin ohjelmat kirjoitetaan yksinkertaisella Redcode-nimisellä ohjelmointikielellä, joka muistuttaa varhaisten CISC-koneiden assemblyä. Redcode-ohjelmat suoritetaan MARS-nimisellä virtuaalikoneella (Memory Array Redcode Simulator). Kieli ei käytä rekistereitä vaan manipuloi muistiosoitteita. Siinä on vain suhteelliset hyppykäskyt. Osoitus tai hyppy muistin lopun ohi siirtyy muistiavaruuden alkuun. Käskyt vievät vakioajan. Erikoisuus on DAT-käsky (0-alkuinen). Jos ohjelma suorittaa tämän käskyn se pysähtyy ja vastustaja julistetaan voittajaksi. 

Core War -pelin ensimmäisen version kehittivät D. G. Jones ja A. K. Dewdney vuonna 1984 ja se perustui Victor Vyssotskyn ideoimaan Darwin-nimiseen peliin, jonka Douglas McIlroy toteutti Bell Labsissa IBM 7090 -tietokoneelle 1960-luvulla. Darwinista tehtiin versiot myös Z80 CP/M-järjestelmille ja Apple Macille.

Core Warin sanotaan perustuvan tarinaan tietokonemadosta nimeltä *Creeper*, jota vastaan ohjelmoitiin itsekopioituva ohjelma nimeltä *Reaper*, joka tuhosi *Creeperin* kopiot ja sitten itsensä.

Lähteet
-------

1. ↑  Dewdney, A.K. "In the game called Core War hostile programs engage in a battle of bits." *koth.org*. Viitattu 31.1.2016.
2. 1 2
3. ↑  Core War: Darwin *corewar.co.uk*. Viitattu 31.1.2016.

Aiheesta muualla
----------------

* www.corewar.co.uk
* King of the hill - Core War -pelisivusto
**Santavaihde** (lyh. Sv) on Jokioisten Museorautatien liikennepaikka Humppilan kunnassa Kanta-Hämeessä. Liikennepaikka sijaitsee keskellä Palomäen peltomaisemaa 3,9 kilometriä pohjoiseen Minkiön asemalta ja 3,9 kilometriä etelään Humppilan asemalta ratakilometrillä 4,1.

Alun perin liikennepaikka oli yksi kapearaiteisen Jokioisten rautatien liikennepaikoista. Se oli käytössä linjavaihteena koko rautatien toiminta-ajan liikenteen loppuvuosia lukuun ottamatta. Liikennepaikka käsitti pääraiteen vaihteen ja siitä koilliseen haarautuvan noin puolen kilometrin mittaisen pistoraiteen, joka päättyi soraharjuun ja siellä sijaitsevalle soranottopaikalle, josta ajettiin soraa rautatien rakennus- ja kunnossapitotarpeisiin sekä 1940-luvulla suoraan Jokioisten siirappitehtaan laajennustyömaalle.

Nykyisin liikennepaikalla on vaihde ja sivuraide, kyseinen vaihde laitettiin paikoilleen 21-22.10.2017. Soranottopaikalle johtanutta sivuraidetta on uudelleen rakennettu osan matkaa kesällä 2018. Rataa jatketaan noin puoliväliin vanhan soraraiteen linjausta noudattaen. Sivuraiteen pohja on näkyvissä lähes koko matkaltaan. Liikennepaikkamerkit laitettiin paikoilleen 22.06.2018 jolloin santavaihteen ensimmäinen osuus luovutettiin liikenteelle. Liikennepaikalle rakennettiin vuonna 2016 uusi, 11,5 metriä pitkä puinen henkilölaituri, ja pysähdykset sillä aloitettiin saman vuoden kesäkuussa. Liikennepaikalle ei ole tieyhteyttä, ja se palveleekin lähinnä läheisen laavun retkeilijöitä, mutta jo aiemmin se oli käytössä museorautatien resiinaretkien ruokailu-, levähdys- ja nuotiopaikkana.

Santavaihteen vaihdetyömaa 2017
Santavaihteen laavu kesällä 2017

  

Hiukan Santavaihteelta Minkiölle päin on alkuperäisen vesitornin paikka; läheisen mäen päällä olevan lähteen luona oleva vedenottojärjestelmä on osittain jäljellä, itse vesitornirakennus purettiin huonokuntoisena sen jälkeen, kun vedenotto siirtyi Humppilaan jo ammattiliikenteen aikana. Rakennuksen ulkonäkö ja huonejako tunnetaan asiasta tehdyn perusteellisen haastattelun perusteella.

Lähteet
-------

1. ↑  Alameri, Kalliomäki, Nummelin, Ojanperä: *Jokioisten rautatie – 100 vuotta liikenteelle avaamisesta*, s. 25. Forssa: Museorautatieyhdistys ry, 1998.
2. ↑  Nummelin, Supavit: Museorautatieyhdistys ry:n palsta.  *Resiina*, 2016, nro 3/16, s. 31.


|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Soravaihde (Q11894122)ohje |
| --- |
|  |
| esiintymä kohteesta | rautatieasema |
|  |
| valtio | Suomi |
|  |
| sijaitsee hallinnollisessa yksikössä | Humppila |
|  |
| koordinaatit | 60°53′N 23°24′E﻿ / ﻿60.89°N 23.4°E﻿ / 60.89; 23.4 |
|  |
|  |

 |
**2-Metyylitetrahydrofuraani** (C5H10O) on heterosyklinen, eettereihin kuuluva orgaaninen yhdiste. Yhdistettä käytetään liuottimena.

Ominaisuudet
------------

2-Metyylitetrahydrofuraani on huoneenlämpötilassa väritöntä nestettä. Yhdiste liukenee kohtalaisesti veteen ja hyvin moniin orgaanisiin liuottimiin. Liukoisuus veteen pienenee lämpötilan noustessa. 2-Metyylitetrahydrofuraani liuottaa useita orgaanisia yhdisteitä ja sen liuotinominaisuudet ovat verrattavissa tetrahydrofuraaniin ja dietyylieetteriin. Näihin verrattuna sen sulamispiste on kuitenkin alempi ja kiehumispiste korkeampi. 2-Metyylitetrahydrofuraani ei ole myöskään yhtä myrkyllistä kuin tetrahydrofuraani.

Valmistus ja käyttö
-------------------

2-Metyylitetrahydrofuraania valmistetaan uusiutuvista raaka-aineista. Biomassasta voidaan valmistaa furfuraalia, josta vedyttämällä saadaan 2-metyylifuraania ja edelleen 2-metyylitetrahydrofuraania. Katalyyttinä käytetään nikkeliä. Toinen valmistustapa on levuliinihapon syklisointi happamissa olosuhteissa, muodostuneen tuotteen vedytys ja kondensaatio rengasrakenteiseksi eetteriksi.

2-Metyylitetrahydrofuraania käytetään liuottimena orgaanisen kemian synteeseissä, erityisesti organometallireagensseja käyttävissä reaktioissa. Etuna esimerkiksi tetrahydrofuraaniin verrattuna on vähäisempi vesiliukoisuus, mikä helpottaa tuotteen puhdistamista, helpompi liuottimen kuivattavuus, laajempi nestemäisen olomuodon lämpötila-alue ja valmistus uusiutuvista raaka-aineista. Ainetta voidaan käyttää liuottimena myös litiumioniakuissa. Yhdiste on tetrahydrofuraania kalliimpaa

Lähteet
-------

1. ↑  2-Methyltetrahydrofuran – Substance summary *PubChem*. NCBI. Viitattu 31.12.2018. (englanniksi)
2. 1 2 3 4 5 6  H. E. Hoydonckx & W. M. Van Rhijn, W. Van Rhijn, D. E. De Vos & P. A. Jacobs: *Furfural and Derivatives, Ullmann's Encyclopedia of Industrial Chemistry*, John Wiley & Sons, New York, 2007. Viitattu 31.12.2018.
3. 1 2 3 4  Vittorio Pace, Wolfgang Holzer, Pilar Hoyos, María José Hernáiz & Andrés R. Alcántara: *2‐Methyltetrahydrofuran, e-EROS Encyclopedia of Reagents for Organic Synthesis*, John Wiley & Sons, New York, 2014. Teoksen verkkoversio Viitattu 31.12.2018. (englanniksi)
4. 1 2 3  R. H. Kottke: *Furan Derivatives, Kirk-Othmer Encyclopedia of Chemical Technology*, John Wiley & Sons, New York, 2000. Viitattu 31.10.2018
5. 1 2  Francesca M. Kerton: *Alternative Solvents for Green Chemistry*, s. 108–109. Royal Society of Chemistry, 2009. ISBN 978-0854041633. Kirja Googlen teoshaussa (viitattu 31.12.2018). (englanniksi)
**Santhi Soundarajan**, nimet myös muodoissa **Shanti** ja **Soundararajan** (tamiliksi சாந்தி சௌந்திரராஜன், *Cānti Cauntirarājaṉ*; s. 17. huhtikuuta 1981), on intialainen keskimatkojen juoksija. 

Soundarajan pitää hallussaan maansa ennätystä naisten 3 000 metrin estejuoksussa ajalla 10.44,65. Vuonna 2005 hän saavutti 800 metrin juoksussa hopeaa Aasian-mestaruuskilpailuissa Incheonissa.

Joulukuussa 2006 Santhi sijoittui toiseksi Dohassa järjestetyissä Aasian kisoissa 800 metrin juoksussa, mutta ei läpäissyt sukupuolitestiä, minkä johdosta hänen suorituksensa hylättiin. Hän ei itse halunnut kommentoida asiaa tiedotusvälineille. Sukupuolitestiä ei tehdä kaikille urheilijoille, vaan mikäli toimitsijat niin haluavat tai kilpailijat tekevät protestin. Tapauksen jälkeen Santhi sai potkut työpaikastaan Intian valtiollisesta rautatieyhtiöstä, joka työllistää tietyn kiintiömäärän intialaisia huippu-urheilijoita.

Syyskuussa 2007 Santhi Soundarajan yritti itsemurhaa eläimille tarkoitetuilla lääkkeillä. Nykyisin Soundarajan toimii yleisurheiluvalmentajana.

Henkilökohtaiset ennätykset
---------------------------

* Ulkoradat:
	+ 800 m: 2.04,01, Incheon, 4. syyskuuta 2005
	+ 1 500 m: 4.11,66, Chennai, 2. marraskuuta 2006
	+ 3 000 m esteet: 10.44,65, Bangalore, 4. heinäkuuta 2005
* Sisäradat:
	+ 800 m: 2.06,07, Pattaya, 14. marraskuuta 2005

Lähteet
-------

1. ↑
2. 1 2  Santhi Soundarajan Kansainvälinen yleisurheiluliitto.  (englanniksi)
3. ↑  Indian athlete fails gender test (stm) *BBC News*.  18. joulukuuta 2006, 12.42 GMT.  englanti
4. ↑  Intialainen juoksijatarmitalisti olikin mies *Ilta-Sanomat*.  19. joulukuuta 2006.  suomi[vanhentunut linkki]
5. ↑  T S SREENIVASA RAGHAVAN & PRADEEP KUMAR: Santhi Soundarajan attempts suicide (cms) *India Times Sport*.  5. syyskuuta 2007.  Arkistoitu 27.12.2007.  englanti
6. ↑  Geddes, Linda: Scant support for sex test on champion athlete *www.newscientist.com*.  21.8.2009. New Scientist. Viitattu 12.9.2009. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
Vladimir Havinson
**Vladimir Hatskelevitš Havinson** (ven. Владимир Хацкелевич Хавинсон; 1946 Saksa – 5. tammikuuta 2024) oli venäläinen gerontologi.

Havinson opiskeli Minskissä ja Leningradin Sotilaslääketieteen S. M. Kirov -akatemiassa. Hän teki gerontologista tutkimusta vuodesta 1970. Havinson teki yli 800 tieteellistä julkaisua ja patentoi yli 200 keksintöä. Hän pyrki tutkimustyössään etsimään keinoja eliniän pidentämiseen. Havinson kehitti "Havinsonin peptidit", joiden tarkoitus on toimia ikääntymisen vaikutuksia vastaan. Hän teki myös tutkimusta Alzheimerin taudista. Neuvostoaikoina Havinson auttoi sukellusveneiden henkilökuntia, kosmonauttia, Afganistanissa sotineita joukkoja ja Tšernobylin ydinvoimalaonnettomuuden uhreja. Hänellä oli everstin sotilasarvo.

Havinson johti Pietarin biosäätelyn ja gerontologian instituuttia. Hän toimi vuosina 2011–2015 International Association of Gerontology and Geriatricsin Euroopan alueen puheenjohtajana. Havinsonille myönnettiin Venäjän kunniakeksijän ja kunniatieteilijän arvonimet sekä Ystävyyden kunniamerkki. Havinsonia on luonnehdittu "Putinin gerontologiksi", koska hän auttoi Putinia sekä häntä aiemmin Leonid Brežneviä, Juri Andropovia ja Boris Jeltsiniä. Havinson väitti Putinin voivan hallita vähintään noin 85 vuoden ikään saakka. Vuonna 2017 hän tarjosi apuaan myös Donald Trumpille.

Lähteet
-------

1. 1 2 3  Ушел из жизни выдающийся ученый-геронтолог Владимир Хацкелевич Хавинсон НМИЦ онкологии им. Н.Н. Петрова 9.1.2024, viitattu 11.1.2024 (venäjäksi)
2. 1 2  Ida Novikova, УШЕЛ ИЗ ЖИЗНИ АКАДЕМИК ВЛАДИМИР ХАЦКЕЛЕВИЧ ХАВИНСОН Научная Россия 8.1.2024, viitattu 11.1.2024 (venäjäksi)
3. 1 2  Will Stewart, Ryan Fahey, Vladimir Putin’s anti-ageing guru dies suddenly in massive blow to Russian dictator Mirror 8.1.2024, viitattu 11.1.2024 (englanniksi)
4. ↑  Will Stewart, Tom Malley, Putin’s personal ‘anti-aging’ doctor dies in blow for dictator, 71, as he eyes up six more years in Kremlin The Sun 8.1.2024, viitattu 11.1.2024 (englanniksi)
5. ↑  Heikki Mulari, "Putinin gerontologi" kuoli Iltalehti 11.1.2024, viitattu 11.1.2024
Erik Grönwall konsertissa vuonna 2012.
**Erik Grönwall** (s. 3. joulukuuta 1987 Knivsta, Ruotsi) on ruotsalainen laulaja ja lauluntekijä. Hän voitti Ruotsin *Idol*-kilpailun joulukuussa 2009. Gröwnwallin ensimmäinen single *Higher* myi kultaa digitaalisessa myynnissä vain kolmessa päivässä. Hänen debyyttialbuminsa *Erik Grönwall* julkaistiin kymmenen päivää *Idolin* finaalin jälkeen ja se myi platinaa.

Nuoruus
-------

Grönwall syntyi Knivstan kylässä, joka sijaitsee noin 48 kilometriä Tukholmasta pohjoiseen. Hän kävi musiikkileikkikoulun, jossa hän kiinnostui musiikin esittämisestä. Musiikkiuransa Grönwall aloitti soittamalla kitaraa paikallisessa punk-/rockbändissä. Lukioaikana hänen kiinnostuksensa vaihtui kitaransoitosta laulamiseen ja hänestä tuli tukholmalaisen RAID-metalliyhtyeen laulaja.

Idol
----

Grönwall oli ensimmäistä kertaa Ruotsin *Idolin* koelauluissa vuonna 2005, mutta hän ei päässyt koelaulukierrokselta jatkoon. Vuonna 2009 hän kuitenkin teki tuomaristoon suuren vaikutuksen Skid Row’n "18 and Life" -kappaleella ja pääsi jatkoon. Kilpailun aikana Grönwall esitti muutamia rock-kappaleita, kuten Kissin "Shout It Out Loud", Iron Maidenin "Run to the Hills" ja Queenin "The Show Must Go On".

Ura
---

Heti Grönwallin voiton jälkeen julkaistiin hänen esikoissinglensä *Higher*. Se nousi Sverigetopplistanin ensimmäiselle sijalle ja sitä myytiin kultaa. Viikkoa myöhemmin Grönwallin debyyttialbumi *Erik Grönwall* julkaistiin ja sitä myytiin platinalevyyn oikeuttava määrä.

Elokuussa 2010 Grönwall valittiin ruotsalaisen H.E.A.T-rockyhtyeen laulajaksi.

Vuonna 2022 Grönwall liittyi Skid Row -yhtyeeseen laulajaksi.

Tuotanto
--------

### Studioalbumit

* *Erik Grönwall* (2009)
* *Somewhere Between a Rock and a Hard Place* (2010)

### Singlet

* *Higher* (2009)
* *Crash and Burn* (2010)

Lähteet
-------

1. ↑  Vesa Siltanen: Skid Row’ssa vaihtui jälleen laulaja – uusi solisti tuttu H.E.A.T.-yhtyeen riveistä *inferno.fi*.  24.3.2022. Viitattu 24.3.2022.

Aiheesta muualla
----------------

* Kuvia tai muita tiedostoja aiheesta **Erik Grönwall** Wikimedia Commonsissa

* Erik Grönwallin virallinen sivusto

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**LUT-yliopiston ylioppilaskunta** (lyhenne **LTKY**, vanhasta nimestä *Lappeenrannan teknillisen korkeakoulun ylioppilaskunta*) on perustettu vuonna 1969 silloisen Lappeenrannan teknillisen korkeakoulun (nykyisin Lappeenrannan–Lahden teknillinen yliopisto LUT) aloittaessa toimintansa.

Yliopistolain ja ylioppilaskunnan sääntöjen mukaan: *Ylioppilaskunnan tarkoituksena on olla jäsentensä yhdyssiteenä ja edistää heidän yhteiskunnallisia, sosiaalisia ja henkisiä sekä opiskeluun ja opiskelijan asemaan yhteiskunnassa liittyviä pyrkimyksiä.* Ylioppilaskunta huolehtii, että opiskelijoilla on edustajansa kaikissa yliopiston eri päätöksentekoelimissä, joissa opiskelijoiden mielipiteitä pitää ottaa huomioon. Näitä elimiä ovat yliopiston hallitus, osastoneuvostot, tieteelliset neuvostot ja erillislaitosten johtokunnat.

Ylioppilaskunnan jäsenten terveydenhoidosta huolehtii Ylioppilaiden terveydenhoitosäätiössä (YTHS). LTKY:lla on edustaja YTHS:n valtuuskunnassa. Asumisesta ylioppilaskunta huolehtii Lappeenrannan seudun opiskelija-asuntosäätiön (LOAS) kautta, jonka valtuuskunnassa ja hallituksessa on ylioppilaskunnan edustajia.

Ylioppilaskunnan vapaa-aikaan ja kulttuuriin keskittyvät sektorit järjestävät jäsenistölle erilaisia tapahtumia ja aktiviteetteja opiskelun vastapainoksi. Ylioppilaskunnan alaisuuteen kuuluu kymmeniä harrastekerhoja, joiden jäseniksi kaikki LTKY:n jäsenet voivat liittyä tai tarvittaessa perustaa uuden kerhon, jos sopivaa kerhoa ei vielä ole.

Lähteet
-------

1. 1 2 3  Organisaatio *ltky.fi*. Viitattu 9.5.2022.
2. ↑  LUT-yliopiston ylioppilaskunta *Yritys- ja yhteisötietojärjestelmä*. Viitattu 22.10.2021.
3. 1 2 3 4  Perustietoa

Aiheesta muualla
----------------

* Lappeenrannan teknillisen yliopiston ylioppilaskunta

Suomen ylioppilaskunnat

|  |  |
| --- | --- |
| Nykyiset | AYY (Aalto-yliopisto) · HYY (Helsingin yliopisto) · ISYY (Itä-Suomen yliopisto) · JYY (Jyväskylän yliopisto) · LYY (Lapin yliopisto) · LTKY (Lappeenrannan teknillinen yliopisto) · OYY (Oulun yliopisto) · SHS (Svenska Handelshögskolan) · TaiYo (Taideyliopisto) · TREY (Tampere) · TYY (Turku) · VYY (Vaasan yliopisto) · ÅAS (Åbo Akademi) |
| Entiset | KY (Helsingin kauppakorkeakoulu) · JoYY (Joensuun yliopisto) · KYY (Kuopion yliopisto) · KUVYO (Kuvataideakatemia) · TOKYO (Taideteollinen korkeakoulu)  · TTYY (Tampereen teknillinen yliopisto) · Tamy (Tampereen yliopisto) · TeYo (Teatterikorkeakoulu) · TKY (Teknillisen korkeakoulu) · TuKY (Turun kauppakorkeakoulu) · SAY (Sibelius-Akatemia) |
**Fernando R. Capalla** (1. marraskuuta 1934 – 6. tammikuuta 2024) oli filippiiniläinen roomalaiskatolinen arkkipiispa. Hänet vihki papiksi Jaron arkkihiippakuntaan Juan Nicolasora Nilmar 18. maaliskuuta 1961, ja hänet nimitettiin Davaon arkkihiippakunnan vihkipiispaksi sekä Grumentumin titulaaripiispaksi 2. huhtikuuta 1975. Piispaksi vihkiminen seurasi 18. kesäkuuta. Pääkonsekraattorina toimi Bruno Torpigliani, jota avustivat Artemio G. Casas ja Jaime Lachica Sin.

Capalla sai 25. huhtikuuta 1977 nimityksen Iliganin prelaatiksi. Hän oli yhä Grumentumin titulaaripiispana, kunnes erosi tästä arvosta 18. helmikuuta 1978. Hänet nimitettiin 15. marraskuuta 1982 Iliganin piispaksi ja 28. kesäkuuta 1994 Davaon koadjuuttoriarkkipiispaksi. 6. marraskuuta 1996 hänestä tuli Davaon arkkipiispa, ja hän toimi tässä virassa, kunnes jäi eläkkeelle 11. helmikuuta 2012.

Lähteet
-------

1. 1 2 3  Catholic-Hierarchy.org: Archbishop Fernando R. Capalla


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Glorioso** oli vuonna 1739 vesille laskettu Espanjan laivaston Invencible-luokan kaksikantinen 70-tykkinen linjalaiva.

Valmistus
---------

*Pääartikkeli: Invencible-luokka*
Laivastoministeri Zenon de Somodevilla y Bengoechea, Marqués de la Ensenada, tilasi aluksen tammikuussa 1738 Havannasta. Se laskettiin vesille 1739 ja otettiin palvelukseen loppuvuodesta 1740.

Palvelus
--------

Vuodet 1742-1744 alus suojasi Veracruzin ja Havannan välisiä saattueita. Se palasi Ferroliin, missä alus oli Britannian kuninkaallisen laivaston saartamana 1745-1746. Elokuussa 1746 se oli kunnostettavana Cádizissa, mistä se lähti 22. joulukuuta postia kuljettaneen *San Francisco de Paulan* kanssa suojaten 17 rahtialusta Veracruziin. Alus saapui 23. kesäkuuta 1747 Havannaan, missä sille kuormattiin 4 miljoonan peson arvosta hopeaa. Alus lähti Veracruzista 28. toukokuuta 1747 hopealastissa päällikkönään Pedro Mesia de la Cerda. Aluksen lasti siirrettiin 16. elokuuta maihin Corcubiónissa Galiciassa, kun alus oli joutunut taisteluun *HMS Warwickin* kanssa 25. heinäkuuta.

Cabo de São Vicentessä alus taisteli 18. lokakuuta 1747 Britannian kuninkaallisen laivaston osastoa vastaan, johon kuuluivat *HMS Russell*, *HMS Dartmouth* ja kaapparifregatit *King George* ja *Prince Frederick*. Taistelussa *Dartmouth* tuhoutui ruutivaraston räjähdyksessä, mutta seuraavana päivänä loput Kuninkaallisen laivaston alukset valtasivat *Glorioson*. Alusta ei kuitenkaan liitetty laivastoon, vaan se myytiin 13. huhtikuuta 1748.

Lähteet
-------

* Winfield, Rif; Tredrea, John; Garcia-Torralba Pérez, Enrique & Blasco Felip, Manuel: *Spanish Warships in the Age of Sail 1700-1860: Design, Construction, Career and Fates*. Seaforth Publishing, 2023. ISBN 978-1-5267-9078-1. (englanniksi)

### Viitteet

1. 1 2 3  Winfield et al 2023 s. 129

*Invencible*-luokan linjalaivat

|  |
| --- |
| *Invencible* - *Glorioso* |
| Edeltäjä: Galicia-luokka (1729) – Seuraaja: Reina-luokka |
**Karelskaja gubernija** (Карельская губерния, "Karjalan kuvernementti") on Petroskoissa ilmestyvä venäjänkielinen sanomalehti.

Kaupunkilehti *Ves Petrozavodskin* toimittajat perustivat lehden kesäkuussa 1996 nimellä *Gubernija*. Se sai skandaalinkäryisellä uutisoinnillaan suuren suosion ja parhaimmillaan 40 000 kappaleen levikin vuonna 1997. *Gubernija* avasi Internet-sivuston ensimmäisenä petroskoilaislehtenä vuonna 1996.

Oppositiohenkinen *Gubernija* oli lähellä Suomesta turvapaikan saanutta poliitikko Vasili Popovia. Se joutui vaihtamaan nimensä *Karelskaja gubernijaksi* oikeuden päätöksellä vuonna 2003.

*Karelskaja gubernija* on viranomaisten painostuksesta huolimatta yksi kolmesta yhä elossa olevasta Karjalan tasavallan paperilehdestä. Muut ovat valtiollinen *Karelija* ja yksityinen *TVR-Panorama*. Gubernija press -nimisen yhtiön kerran viikossa julkaiseman lehden painosmäärä oli 6 300–26 300 kappaletta vuonna 2021. Sen toimitus julkaisee Internet-sivustoa *Daily Karelija*

Lähteet
-------

1. 1 2  Pietiläinen, Jukka: *The Regional Newspaper in Post-Soviet Russia: Society, Press and Journalism in the Republic of Karelia 1985–2001*, s. 222, 225, 229–230. Tampere: Tampere University Press, 2002. ISBN 951-44-5454-5. Teoksen verkkoversio.
2. ↑  Arestovannaja v Karelii gazeta "Gubernija" otkljutšena ot Interneta *Fontanka*.  5.12.2003. Viitattu 2.1.2024.
3. ↑  Potšemu v Karelii prekratila rabotu tipografija im. Anohina *MK v Karelii*.  12.2.2023. Viitattu 2.1.2024.
4. ↑  *Petšat Karelii v 2021 godu*, s. 82. Petrozavodsk: Natsionalnaja biblioteka Respubliki Karelija, 2022. Teoksen verkkoversio.
5. ↑  Julkaisutiedot *Daily Karelija*. Viitattu 2.1.2024.
**Aïssa Bilal Laïdouni** (arab. عيسى بلال العيدوني‎, s. 13. joulukuuta 1996 Montfermeil, Ranska) on ranskalais-tunisialainen jalkapalloilija. Keskikentällä pelaava Laïdouni edustaa Saksan Bundesliigassa pelaavaa Union Berliniä, johon hän siirtyi tammikuussa 2023 unkarilaisseura Ferencvárosista.

Maajoukkueura
-------------

Laïdouni pelasi ensimmäisen maaottelunsa 25. maaliskuuta 2021 Afrikan-mestaruuskilpailujen karsintaottelussa Libyaa vastaan. Hän on pelannut lokakuun 2023 loppuun mennessä 36 maaottelua ja tehnyt maalin MM-karsinnoissa Sambiaa vastaan marraskuussa 2021 ja ystävyysottelussa Egyptiä vastaan syyskuussa 2023.

Laïdouni pelasi Tunisian maajoukkueesssa MM-kilpailuissa 2022 Qatarissa. Hänet valittiin avausottelussa Tanskaa vastaan ottelun parhaaksi pelaajaksi. Hän pelasi avauskokoonpanossa myös Tunisian kahdessa muussa ottelussa.

Lähteet
-------

1. 1 2 3 4  Aïssa Laïdouni Transfermarkt-sivustolla (englanniksi)
2. ↑  Aïssa Laïdouni *national-football-teams.com* Viitattu 26.11.2022 (englanniksi)
3. ↑  Coupe du monde. Danemark – Tunisie : le gros match d’Aïssa Laidouni en chiffres *ouest-france.fr* 22.11.2022 Viitattu 26.11.2022 (ranskaksi)

1. FC Union Berlin – Saksan Bundesliiga
1 Rønnow |
3 Jaeckel |
4 Leite |
5 Doekhi |
6 Gosens |
7 Aaronson |
8 Khedira |
9 Kaufmann |
10 Volland |
11 Fofana |
12 Busk |
13 Schäfer |
16 Hollerbach |
17 Behrens |
18 Juranović |
19 Haberer |
20 Laïdouni |
23 Bonucci |
26 Roussillon |
27 Becker |
28 Trimmel |
29 Tousart |
31 Knoche |
33 Král |
36 Kemlein |
37 Schwolow |
38 Dehl |
39 Stein |
Valmentaja Grote

Tunisian joukkue – Jalkapallon MM-kilpailut 2022
1 Mathlouthi |
2 Ifa |
3 Talbi |
4 Meriah |
5 Ghandri |
6 Bronn |
7 Msakni |
8 Mejbri |
9 Jebali |
10 Khazri |
11 Khenissi |
12 Maâloul |
13 Sassi |
14 Laïdouni |
15 Ben Romdhane |
16 Dahmen |
17 Skhiri |
18 Chaalali |
19 Jaziri |
20 Dräger |
21 Kechrida |
22 Ben Saïd |
23 Sliti |
24 Abdi |
25 Ben Slimane |
26 Hassen |
Valmentaja Kadri
SIL Internationalin logo
**SIL International** on voittoa tavoittelematon kristillinen järjestö, joka tutkii, kehittää ja dokumentoi huonosti tunnettuja kieliä. Järjestön päämääränä on kielitieteellisen tietämyksen lisääminen, maailman kirjallisuuden edistäminen ja pienten kielten tutkimustyön avustaminen. Se tarjoaa resursseja kielten tutkimukseen *Ethnologue*-nimisellä kotisivuillaan. Toinen tärkeä tavoite on lukutaidon edistäminen pienten kielten alueilla.

SIL Internationalin toiminta jakaantuu neljään osaan: se järjestää koulutusta, tarjoaa tuki- ja neuvontapalveluja pienten vähemmistökielien alueella, julkaisee tietoa tiedejulkaisuissa ja muilla kanavilla, sekä isännöi konferensseja ja seminaareja. Alkujaan nimellä *The Summer Institute of Linguistics* (suom. *Kielitieteellinen kesäinstituutti*) toiminta alkoi pienenä kesäkokouksena Arkansasissa vuonna 1934. Kokouksen tarkoituksena oli tutustuttaa kristittyjä lähetystyöntekijöitä kielitieteen, antropologian ja kääntämisen periaatteisiin. Järjestön päämaja sijaitsee Dallasissa, Texasissa. Se toimii yli 1600 kielen puhujien kanssa 85 maassa. Kaikkiaan järjestössä työskentelee yli viisituhatta henkeä 84 maasta.

SIL Internationalilla on neuvoa antava asema UNESCOssa ja Yhdistyneissä kansakunnissa. Järjestö tekee yhteistyötä myös kansallisten hallitusten sekä kansalaisjärjestöjen kanssa. Sen suurimpiin rahoittajiin kuuluu kristillinen Wycliffe International.

Lähteet
-------

1. ↑  SIL (Summer Institute of Linguistics) International *Literacy and Lifelong Learning*. Unesco Bangkok. Viitattu 13.2.2017.
2. ↑  History SIL
3. ↑  About Sil *SIL*. Viitattu 13.2.2017.
4. ↑  Sil International *Non-governmental organizations*. Unesco. Viitattu 13.2.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **SIL International**.
* Ethnologue
*
**Vähärasvainen ruokavalio** on ruokavalio, jossa kaloreista enintään noin 30 prosenttia saadaan rasvasta. Erittäin vähärasvaiseksi kutsutaan ruokavaliota, jossa kaloreista enintään 15 prosenttia saadaan rasvasta. Nämä rajat voidaan asettaa muillekin tasoille.

Vähärasvaisen ruokavalion taustalla on se, että yhdestä syödystä rasvagrammasta saa peräti 9 kilokaloria siinä kun proteiinista ja hiilihydraatista saa vain 4 kilokaloria grammaa kohti. Rasvan rajoittamisella on siis enemmän vaikutusta ruoasta saatujen kalorien vähentämisen kannalta kuin muiden makroravintoaineiden rajoittamisella samassa suhteessa. Tämän on päätelty edistävän laihduttamista. Rasvan rajoittamisesta on uskottu olevan myös terveyshyötyjä, sillä etenkin tyydyttyneiden rasvojen ja transrasvojen on varsinkin ennen 2000-lukua arveltu nostavan kolesterolia ja lisäävän sydän- ja verisuonitautien riskiä. Tämän vuoksi vähärasvaista ruokavaliota ovat suositelleet esimerkiksi Yhdysvaltain ravitsemusviranomaiset.

Sappikivistä kärsiville suositellaan joskus vähärasvaista ruokavaliota, sillä se sopii heidän ruoansulatukselleen. Joskus myös ripulista, ärtyneestä suolesta, ruoan imeytymishäiriöistä ja rasvamaksasta kärsivät ovat hyötyneet vähärasvaisesta ruokavaliosta. Lisäksi laihdutusleikkauksen jälkeen vähärasvainen ruokavalio voi vähentää ruoansulatusvaivoja.

Eräitä suosittuja vähärasvaisia ruokavalioita ovat Ornishin dieetti, Pritikinin dieetti ja Scarsdalen dieetti.

Vähärasvaisen ruokavalion noudattamiseen kuuluu korkearasvaisten ruoka-aineiden välttäminen ja korvaaminen vähärasvaisilla. Lihasta ja keitoista voidaan kaapia rasvat pois, paistorasvat voidaan kaataa pois, tai paistetut ruoat voidaan korvata muulla tavoin valmistetuilla.

Vähärasvaisia ruokavalioita on arvosteltu siitä, että niitä on vaikea noudattaa pitkiä aikoja, ja niistä voi seurata jojolaihduttamista. Myös terveydelle hyödyllisten tyydyttymättömien rasvahappojen saanti voi jäädä liian vähäiseksi.

Lähteet
-------

1. 1 2 3 4 5 6  Davidson, Tish (toim. Longe, Jacqueline L.): "Low-fat diet", *The Gale Encyclopedia of Diets*, s. 623–626. Thomson Gale, 2008. ISBN 978-1-4144-2991-5.
**Joroisten Musiikkipäivät** on Savossa vuosittain heinä-elokuun vaihteessa järjestettävä musiikkifestivaali. Ensimmäiset Joroisten Musiikkipäivät järjestettiin vuonna 1977. Festivaalin toteuttaa Joroisten Musiikkiyhdistys ry, joka perustettiin vuonna 1980.

Kartanoissa ja kirkoissa järjestettävät kamarimusiikkikonsertit ovat Joroisten Musiikkipäivien ydintä. Festivaali hyödyntää myös muita alueen erikoisimpia esiintymispaikkoja. Festivaalin ohjelma sisältää kamarimusiikkia, lapsille suunnattuja tapahtumia ja viihdekonsertteja. Konsertteja järjestetään Joroisten lisäksi Varkaudessa, Leppävirralla, Juvalla ja Rantasalmella.

Musiikkipäivien entisiä ja nykyisiä tapahtumapaikkoja ovat Putkisalon kartano, Joroisten kirkko, Leppävirran kirkko, Martti Talvela -kampus, Juvan kirkko, Järvikylän kartano, Torstilan kartano, Frugårdin kartano, Kartanogolf ja Joroisniemen kartano.

Joroisten Musiikkipäivät järjestettiin 45. kerran vuonna 2023. Musiikkipäivät järjestetään vuonna 2024.

Historia
--------

Kamarimusiikki on soinut vuosisatoja Joroisten pitäjän kartanoissa. Musiikkia on kuunneltu ja soitettu itse, ja jo 1700-luvun loppupuolella Joroisten seurapiirielämä oli sen verran vilkasta tanssiaisineen, että pitäjää alettiin kutsua "Pikku Pariisiksi" tai "Savon Pariisiksi". Osasyynä nimitykseen olivat musiikki- ja teatteriseurueet, jotka saapuivat Tukholmasta ja huhujen mukaan jopa Pariisista saakka. Aikanaan myös pitäjän salit ja salongit täyttyivät ruotsin- ja ranskankielen puheesta, ja Haapaniemen sotakoulun kadetit pitivät seuraa kartanoiden naisille. Rouva Karin Grotenfelt järjesti Järvikylän kartanossa hyväntekeväisyyskonsertin, ja esiintyjinä olleet oopperalaulaja Raili Viljakainen ja pianisti Ralf Gothóni havaitsivat kamarimusiikin olevan omimmillaan pitäjän kartanoissa. Tästä syntyi musiikkipäiviä jo yli 40 vuotta järjestänyt Joroisten Musiikkiyhdistys.

Taiteellisia johtajia
---------------------

* 2010 Topi Lehtipuu
* 2011 Tuomas Hannikainen
* 2012 Riikka Holopainen
* –2015 Mia Huhta ja Teppo Ali-Mattila
* 2015–2021 Jan Hultin
* 2022– Jussi Merikanto

Lähteet
-------

1. ↑  Tapahtumapaikat *Joroinen Music Festival – Joroisten Musiikkipäivät*. Viitattu 12.1.2024.
2. ↑  Tervetuloa 45. Joroisten Musiikkipäiville! *Joroinen Music Festival – Joroisten Musiikkipäivät*.  21.7.2023. Viitattu 12.1.2024.
3. ↑  Joroisten Musiikkipäivien 2024 ensimmäiset konsertit on julkaistu *Joroinen Music Festival – Joroisten Musiikkipäivät*.  30.11.2023. Viitattu 12.1.2024.
4. ↑  Joroisten kulttuuritoimi (Arkistoitu – Internet Archive) Kunnan sivut
5. ↑  Savon Pariisi (Arkistoitu – Internet Archive) Kunnan sivut
6. ↑  Taavitsainen, Iikka: Oopperaosaaja Jan Hultin Joroisten Musiikkipäivien johtoon *Savon Sanomat*.  7.10.2015.  Arkistoitu 18.10.2015. Viitattu 7.10.2015.
7. ↑  Tiainen, Janne: Jussi Merikanto on valittu taiteelliseksi johtajaksi Joroisten Musiikkipäiville - Jan Hultin päättää kautensa Joroisissa *Juvan Lehti*.  26.5.2021. Viitattu 22.2.2022.
Arsen Pavlov
**Arsen Sergejevitš Pavlov** (ven. Арсе́н Серге́евич Па́влов; 2. helmikuuta 1983 Komin tasavalta – 16. lokakuuta 2016 Donetsk) oli venäläinen militantti. Hänet tunnettiin taistelijanimellä "Motorola" (ven. Моторо́ла).

Pavlov menetti vanhempansa 15-vuotiaana. Hän liittyi armeijaan ja palveli Tšetšeniassa. Venäjällä ollessaan hän työskenteli autonpesijänä. Vuonna 2014 Pavlov liittyi Venäjän tukemiin separatistijoukkoihin Itä-Ukrainassa. Hän komensi Donetskin kansantasavaltaa edustanutta Sparta-pataljoonaa ja tuli yhdeksi tunnetuimmista separatistien johtohahmoista. Huhtikuussa 2015 Pavlov kehui *Kyiv Postille* ampuneensa viisitoista kapinallisten vangitsemaa Ukrainan sotilasta. Ukraina syyttikin häntä sotarikoksista, ja hänet lisättiin Myrotvoretsin listaan Ukrainan vihollisista.

Kuolema
-------

Pavlov kuoli henkivartijansa kanssa räjähdyksessä, jonka aiheutti hänen asuinkerrostalonsa hississä ollut pommi. Donetskin kapinalliset syyttivät kaupungissa väitetysti operoineita ukrainalaisten nationalistien soluja, mutta muissa analyyseissä tuotiin esiin kapinallisten väliset valtataistelut. Selvyyttä tekijöistä ei saatu. Donetskin kansantasavalta julisti suruajan ja ilmoitti järjestävänsä viralliset hautajaiset. Pavlov sai Venäjältä postuumisti valtiollisia kunnianosoituksia samoin kuin häntä Sparta-pataljoonan johtajana seurannut Vladimir Žoga.

Lähteet
-------

1. 1 2 3  Павлов Арсений Сергеевич / Павлов Арсеній Сергійович / Pavlov Arsenij Sergeevich Myrotvorets, viitattu 2.1.2024 (venäjäksi)
2. 1 2 3 4  Shaun Walker, Prominent rebel warlord Arseny 'Motorola' Pavlov dies in Donetsk blast The Guardian 17.10.2016, viitattu 2.1.2024 (englanniksi)
3. ↑  Pekka Hakala, Kapinalliskomentaja "Motorola" tapettiin Donetskissa – separatistit syyttävät Ukrainaa Helsingin Sanomat 17.10.2016, viitattu 2.1.2024
4. 1 2  'Motorola': Ukraine rebels accuse Kiev over commander's death BBC 17.10.2016, viitattu 2.1.2024 (englanniksi)
5. 1 2  Wojciech Koźmic, The myth of Motorola New Eastern Europe 24.10.2016, viitattu 2.1.2024 (englanniksi)
6. ↑  Halya Coynash, Moscow tries to justify its war crimes in Ukraine by glorifying its soldiers as ‘heroes of Russia’ Kharkiv Human Rights Protection Group 19.12.2022, viitattu 2.1.2024 (englanniksi)
Mihail Tolstyh
**Mihail Sergejevitš Tolstyh** (ven. Михаил Сергеевич Толстых, ukr. Михайло Сергійович Толстих; 19. heinäkuuta 1980 – 8. helmikuuta 2017 Donetsk) oli ukrainalainen militantti, joka liittyi Itä-Ukrainan venäläismielisiin separatisteihin ja komensi näiden joukkoja. Hänet tunnettiin taistelijanimellä "Givi". Hän edusti yksipuolisesti itsenäiseksi julistautunutta Venäjän tukemaa Donetskin kansantasavaltaa.

Tolstyh liittyi kapinallisjoukkoihin vuonna 2014 ja oli johtamassa joukkoja Donetskin kansainvälisen lentoaseman väkivaltaisessa valtauksessa. Hän johti Somalia-pataljoonaksi nimettyä ryhmittymää. Tolstyh pahoinpiteli hänestä julkaistuissa videoissa ukrainalaisia sotavankeja. Tolstyh kuoli toimistoonsa kohdistetussa raketti-iskussa vain neljä päivää toisen venäläismielisen militantin, Luhanskin kansantasavaltaa edustaneen Oleg Anaštšenkon surman jälkeen. Separatistit syyttivät Tolstyhin kuolemasta Ukrainaa, joka puolestaan tarkasteli Tolstyhin ja muiden kapinakomentajien surmia kapinallisten välisten valtataisteluiden kärjistymisinä. Donetskin kansantasavallan viranomaiset väittivät Tolstyhin surmaa terroristiseksi teoksi.

Tolstyh kuului Myrotvoretsin keräämään luetteloon Ukrainan vihollisista. Hänellä oli sisko.

Lähteet
-------

1. 1 2 3 4  Antti Halonen, Itä-Ukrainan vihattu ja ihailtu kapinakomentaja räjäytetty Ilta-Sanomat 8.2.2017, viitattu 2.1.2024
2. 1 2  Толстых Михаил Сергеевич / Толстих Михайло Сергійович / Tolstyh Mihail Sergeevich Myrotvorets, viitattu 2.1.2024 (venäjäksi)
3. 1 2  Ukraine conflict: Rebel leader Givi dies in rocket attack BBC 8.2.2017, viitattu 2.1.2024 (englanniksi)
**Abu Bakr II** (s. 1280), myös **Abubakari II**, oli Malin valtakunnan yhdeksäs kuningas eli mansa, ja hän hallitsi vuosina 1310–1312. Häntä edelti hänen veljenpoikansa Mohammed ibn Gao ja seurasi hänen velipuolensa Kankan Musa. Hän on kuuluisa siitä, että hän aikoi ylittää Atlantin valtameren ja saapua Etelä-Amerikkaan.

Matka Atlantin yli
------------------

Abu Bakr II halusi selvittää mitä Atlantin valtameren toisella puolella oli. Hän toivoi löytävänsä sieltä suunnattomia rikkauksia joita hän voisi hyödyntää. Vuonna 1311 hän lähti matkaan Atlantin yli mukanaan 2 000 laivaa, kultaa ja paljon ruokaa, sekä myös tietäjiä ja tutkijoita. Ennen lähtöään hän siirsi vallan velipuolelleen Kankan Musalle, josta tuli myöhemmin Mansa Musa I.

Lähteet
-------

* *Tieteen kuvalehti Historia* 17/2011

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |
|  |
| Muut | 
* IdRef

 |

 |
Georgian SNT:n vaakuna
**Georgian sosialistisen neuvostotasavallan vaakuna** oli Georgian sosialistisen neuvostotasavallan tunnus. Se hyväksyttiin 28. helmikuuta 1922 ja se korvattiin uudella 11. joulukuuta 1990.

Siihen on kuvattu vehnän tähkiä ja viinirypäleitä symboloiden maataloutta. Kaukasus-vuorten takaa nouseva punainen tähti kuvaa Georgian tulevaisuutta ja sirppi ja vasara kommunismin voittoa ja maailmanlaajuista sosialististen maiden yhteisöä. Vaakunan ympärille on kirjoitettu Neuvostoliiton motto *Kaikkien maiden proletariaatti, liittykää yhteen!* georgiaksi (პროლეტარ ყველა ქვეყნისა, შეერთდით!) ja venäjäksi (Пролетарии всех стран, соединяйтесь!).

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 

Neuvostotasavaltojen vaakunat
Armenian SNT | Azerbaidžanin SNT | Georgian SNT | Kazahstanin SNT | Kirgiisien SNT | Latvian SNT | Liettuan SNT | Moldavian SNT | Tadžikistanin SNT | Turkmenistanin SNT | Valko-Venäjän SNT | Ukrainan SNT | Uzbekistanin SNT | Venäjän SFNT | Viron SNT

---

Karjalais-suomalainen SNT (1940–1956) | Transkaukasian SFNT (1922–1936)
**Vestnik kazarmy** (*Вестник казармы*, suom. *Kasarmin sanansaattaja*) oli vuonna 1906 Helsingissä ilmestynyt Venäjän sosiaalidemokraattisen työväenpuolueen salaisen sotilaskomitean laiton lehti, jota levitettiin Suomeen sijoitettujen Venäjän armeijan sotilaiden keskuudessa. Vallankumouksellisen lehden pääasiallinen kohderyhmä oli Itämeren laivaston merisotilaat.

Yleistä
-------

*Kasarmin sanansaattajaa* ilmestyi toukokuusta 1906 lähtien yhdeksän numeroa, joiden levikki oli 1 000–1 500 kappaletta. Viimeinen tunnettu lehti ilmestyi marraskuussa, mutta sen jälkeen julkaistiin tiettävästi vielä yksi numero. Julkaisu sisälsi kirjoituksia bolševikkien poliittisesta ohjelmasta sekä vallankumoukseen tähtäävistä keinoista. Lehdellä oli suuri vaikutus heinäkuussa 1906 alkaneen Viaporin kapinan syttymiseen. Sen toimittajiin kuului muun muassa keisarillisen arneijan kapteeni Sergei Tsion, joka oli yksi kapinan johtohahmoista.

Painaminen
----------

Lehteä painettiin ja levitettiin yhteistyössä suomalaisten sosialistien ja itsenäisyysaktivistien kanssa. Aluksi painopaikka Helsingin keskustassa sijainnut maalari Vilho Hjortin asunto, mutta Viaporin kapinan kukistumisen ja Hjortin vangitsemisen jälkeen painokone siirrettiin Katajanokalle sosiaalidemokraatti Severi Alanteen luokse. Hänen kotiapulaisensa ilmiannon perusteella poliisi ja santarmit kuitenkin pääsivät painokoneen jäljille ja tekivät rynnäkön huoneistoon. Paikalla olleet toimittaja Otto Vilmi ja kaksi latojaa onnistuivat pakenemaan, mutta Alanne sai syytteen maanpetoksesta, jonka vuoksi hän lähti maanpakoon Pohjois-Amerikkaan. Takavarikon jälkeen sotilaskomitea jatkoi painotuotteiden monistamista käsityönä venäjänsuomalaisen bolševikin Adolf Taimen avustuksella.

Lähteet
-------

1. ↑  Вестник казармы Фундаментальная электронная библиотека "Русская литература и фольклор" (venäjäksi). Viitattu 4.5.2015.
2. ↑  Kautto, Hannu: "Sensuuri 1796-1917" Median kronikkaa. Viitattu 4.5.2015.